MRK gaan staat tydens afsondering fyn dophouWetstoepassers in Johannesburg staan gereed om die staat van algehele afsondering af te dwing. (Foto: Timothy Bernard/ANA) Suid-Afrika is sedert Donderdag om 23:59 in ŉ staat van algehele afsondering, maar die Menseregtekommissie (MRK) sê daar moet daarteen gewaak word dat die maatreëls wat ingestel is om die Covid-19-pandemie te probeer beperk, nie Suid-Afrikaners se menseregte onredelik ondermyn nie. Hy het die 21 dae lange afsonderingstydperk verwelkom en sê dit is ŉ belangrike stap om die reg op gesondheid te verseker en lewens te red. Die MRK sê dit is sy plig om al die regte vervat in die Handves van Regte te beskerm en te bevorder. Gesien in die lig van die streng maatreëls wat pres. Cyril Ramaphosa sedertdien afgekondig het, sê die MRK dit is selfs belangriker om in dié tyd te verseker dat mense se regte beskerm word. “Die MRK doen ŉ beroep op Suid-Afrikaners om die staat van afsondering te ondersteun, te voldoen aan die voorwaardes daarvan en hul samewerking aan wettige opdragte van die owerhede te gee.” Die bepalings tydens die afsonderingstydperk sluit onder andere in dat niemand, behalwe onder uitsonderlike omstandighede of om noodsaaklikhede aan te skaf, hul huise mag verlaat nie. Net ondernemings wat noodsaaklike dienste of goedere verskaf, mag soos gewoonlik sake doen, terwyl alle ander mense gevra word om van die huis af of aanlyn te werk. Duisende soldate van die Suid-Afrikaanse weermag (SANW) is bykomend tot die polisie ontplooi om die bepalings te help afdwing. Ramaphosa het Donderdagaand tydens die uitstuur van troepe ŉ beroep op die weermag gedoen om die publiek te respekteer en te ondersteun. Hy het gesê dit is normaal dat die publiek vrees sal hê wanneer hulle soldate met wapens sien rondloop. Die MRK sê hy gaan tydens die afsonderingstydperk ŉ klein groep van sy werkers en kommissarisse afvaardig om die situasie te monitor en indien nodig in te gryp. Die res van die kommissie se personeel sal van hul huise af werk. Die MRK sê hy gaan voort om bestaande klagtes, asook klagtes wat nie uit die staat van afsondering spruit nie, op die gewone manier te hanteer. Omdat personeel van die huis af werk, kan dit wel lei tot ŉ vertraging in die hantering van klagtes, het die MRK gesê. Die kommissie het ook gevra dat mense tuis bly in ŉ poging om die verspreiding van die nuwe koronavirus te help hokslaan. “Tensy daadwerklike stappe gedoen word en almal saamwerk, gaan ons ekonomie verder versleg wat tot meer werkverliese en verhoogde armoede gaan lei. Dit gaan ŉ groot uitwerking hê op die land se vermoë om menseregte, maar ook ekonomiese en maatskaplike regte, te bevorder,” het die kommissie gesê. “Dít terwyl die land reeds sukkel met die lewering van basiese dienste soos die verskaffing van water, sanitasie en behuising.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.